A Bizottság 1159/2000/EK rendelete

(2000. május 30.)

a strukturális alapok által nyújtott támogatásokra vonatkozóan a tagállamok által végrehajtandó, a tájékoztatásra és a nyilvánosságra vonatkozó intézkedésekről

AZ EURÓPAI KÖZÖSSÉGEK BIZOTTSÁGA

tekintettel az Európai Közösséget létrehozó szerződésre,

tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletre és különösen annak 53. cikke (2) bekezdésére. [1]

mivel:

(1) Az 1260/1999/EK rendelet 46. cikke a strukturális alapok tevékenységeire vonatkozó tájékoztatásra és a nyilvánosságra vonatkozó intézkedések megvalósítását követeli meg.

(2) Az 1260/1999/EK rendelet 34. cikk (1) bekezdésének h) pontja előírja, hogy a közösségi strukturális támogatás megvalósításával megbízott irányító hatóság felelős a tájékoztatásra és a nyilvánosságra vonatkozó követelmények betartásáért.

(3) Az 1260/1999/EK rendelet 46. cikk (2) bekezdése megállapítja, hogy az irányító hatóság felel a támogatás nyilvánosságának biztosításáért, és különösen a lehetséges végső kedvezményezettek, a szakmai szervezetek, a gazdasági és szociális partnerek, a nemek közötti egyenlőséget előmozdítő szervezetek, valamint az érintett nem kormányzati szervezetek és a közvélemény tájékoztatásáért a Közösségnek az adott támogatás tekintetében betöltött szerepéről, és e támogatás eredményeiről.

(4) A 46. cikk (3) bekezdése előírja, hogy a tagállamok konzultáljanak a Bizottsággal, és évente tájékoztassák azokról a kezdeményezésekről, amelyeket a tájékoztatás és a nyilvánosság biztosítása érdekében tettek.

(5) Az 1260/1999/EK rendelet 18. cikkének (3) bekezdése és 19. cikkének (4) bekezdése alapján minden operatív program vagy egységes programozási dokumentum számára elkészített programkiegészítő dokumentumnak magában kell foglalnia, a 46. cikknek megfelelően, a támogatásról szóló tájékoztatást és a nyilvánosságot biztosító intézkedéseket.

(6) Az 1260/1999/EK rendelet 35. cikke (3) bekezdésének e) pontja megállapítja, hogy a támogatásfelügyeleti bizottságoknak felül kell vizsgálniuk és jóvá kell hagyniuk a támogatásról szóló éves és záróbeszámolókat, mielőtt azokat megküldik a Bizottságnak, és a 37. cikk (2) bekezdésének megfelelően e jelentéseknek tartalmazniuk kell azokat a lépéseket, amelyeket az irányító hatóság és a támogatásfelügyeleti bizottság tett annak érdekében, hogy biztosítsák a támogatás nyilvánossága érdekében tett intézkedések minőségét és hatékonyságát. A 40. cikk (4) bekezdése főként azt írja elő, hogy a felmérések eredményeit kérésre nyilvánosságra kell hozni, a támogatásfelügyeleti bizottság hozzájárulásával, a félidős értékelés esetében, amelyet legkésőbb 2003. december 31-ig kell elkészíteni.

(7) A strukturális alapok és a Halászati Orientációs Pénzügyi Eszköz (HOPE) [2] által nyújtott támogatásokra vonatkozóan a tagállamok által teendő, a tájékoztatásra és a nyilvánosságra vonatkozó intézkedésekről szóló, 1994. május 31-i 94/342/EK bizottsági határozatot továbbra is alkalmazni kell a strukturális alapok feladatairól és eredményességéről, valamint tevékenységük egymás között, valamint az Európai Beruházási Bank és az egyéb meglévő pénzügyi eszközök műveleteivel történő összehangolásáról szóló, legutóbb a 3193/94/EK rendelettel [3] módosított, 1988. június 24-i 2052/88/EGK tanácsi rendelet [4], valamint az e rendelet végrehajtási rendeletei alapján nyújtott támogatásokra.

(8) A Szerződés 147. cikke alapján létrehozott bizottság, az Agrárstrukturális és Vidékfejlesztési Bizottság, valamint a Halászati és Akvakultúra-ágazati Strukturális Bizottság konzultáltak e rendeletről. Az e rendeletben előírt intézkedések megfelelnek a Régiófejlesztési és Szerkezetváltási Bizottság véleményének,

ELFOGADTA EZT A RENDELETET:

1. cikk

Az 1260/1999/EK rendelet alapján a strukturális alapokból nyújtott támogatásokra vonatkozó tájékoztatás és nyilvánosság terén a részletes rendelkezéseket ezen rendelet mellékletében határozzák meg.

2. cikk

Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. május 30-án.

a Bizottság részéről

Michel Barnier

a Bizottság tagja

[1] HL L 161., 1999.6.26, 1. o.

[2] HL L 152., 1994.6.18, 39. o.

[3] HL 337., 1994.12.24., 11. o.

[4] HL L 185., 1988.7.15, 9. o.

--------------------------------------------------

MELLÉKLET

A STRUKTURÁLIS ALAPOKBÓL NYÚJTOTT TÁMOGATÁSOKRA VONATKOZÓ TÁJÉKOZTATÁS ÉS A NYILVÁNOSSÁG TERÉN ALKALMAZANDÓ VÉGREHAJTÁSI SZABÁLYOK

1. Általános elvek és hatály

A strukturális alapokból nyújtott támogatásokra vonatkozó tájékoztatásra és a nyilvánosságra vonatkozó intézkedések célja az, hogy növekedjen az Európai Unió tevékenységének közismertsége és átláthatósága, és hogy valamennyi tagállamban egységes képet nyújtsanak az érintett támogatásokról. Ezek az intézkedések az Európai Regionális Fejlesztési Alap, az Európai Szociális Alap, az Európai Mezőgazdasági Orientációs és Garanciaalap Orientációs Részlege vagy a Halászati Orientációs Pénzügyi Eszköz által támogatott tevékenységekre vonatkoznak.

A következőkben szereplő, a tájékoztatásra és a nyilvánosságra vonatkozó intézkedések a közösségi támogatási koncepcióra (KTK), operatív programokra, egységes programozási dokumentumokra (EPD) és az 1260/1999/EK rendeletben meghatározott közösségi kezdeményezések programjaira vonatkoznak.

Az e támogatások végrehajtásával megbízott irányító hatóság feladata a helyben történő tájékoztatás. A tájékoztatás az Európai Bizottsággal együttműködésben történik, amelyet folyamatosan értesítenek a megtett intézkedésekről.

Az illetékes nemzeti és regionális hatóságok minden szükséges igazgatási intézkedést megtesznek annak érdekében, hogy biztosítsák e rendelkezések hatékony alkalmazását és a Bizottsággal való együttműködést.

2. A tájékoztatásra és a nyilvánosságra vonatkozó intézkedések célja és a célcsoportok

A tájékoztatásra és a nyilvánosságra vonatkozó intézkedések célja a következő:

2.1. a lehetséges és végső kedvezményezetteknek és

- az illetékes regionális és helyi hatóságoknak, valamint egyéb közhatóságoknak,

- a szakmai szervezeteknek és üzleti köröknek,

- a gazdasági és szociális partnereknek,

- a nem kormányzati szervezeteknek, főleg a férfiak és a nők közötti egyenlőséget előmozdító szervezeteknek, valamint a környezet védelmén és a környezet minőségének javításán munkálkodó szervezeteknek,

- projektek végrehajtóinak és támogatóinak

a tájékoztatása a támogatás átláthatóságának biztosítása érdekében azokról a lehetőségekről, amelyeket az Európai Unió és a tagállamok együttesen támogatnak;

2.2. a társadalom tájékoztatása arról, hogy milyen szerepet játszott az Európai Unió a tagállamokkal együttműködésben az adott támogatás és annak eredményei érdekében

3. A tájékoztatásra és a nyilvánosságra vonatkozó intézkedések végrehajtása

3.1. Általános rendelkezések

3.1.1. Az intézkedések előkészítése

A tájékoztatásra és a nyilvánosságra vonatkozó intézkedéseket egy kommunikációs cselekvési terv formájában kell elkészíteni, amely valamennyi operatív programra és egységes programozási dokumentumra (EPD) alkalmazandó. Adott esetben a tervet a közösségi támogatási koncepció (KTK) rendelkezésére kell bocsátani. A tervet az irányító hatóság hajtja végre.

A kommunikációs cselekvési tervek a következőket foglalják magukban:

- a célok és a célcsoportok,

- az ezekből származó kommunikációs és tájékoztatási intézkedések tartalma és stratégiája az egyes alapok különböző célkitűzései keretében folytatott tevékenységek megjelölésével,

- tájékoztató jellegű költségvetés,

- közigazgatási szervek vagy a végrehajtásért felelős szervezetek,

- az elvégzett tevékenységek értékeléséhez alkalmazandó szempontok.

A kommunikációs cselekvési tervet a programkiegészítő dokumentum részeként kell elkészíteni az 1260/1999/EK rendelet 18. cikke (3) bekezdése d) pontjának megfelelően.

3.1.2. Finanszírozás

A tájékoztatás és a nyilvánosságra hozatal céljára elkülönített összegek a közösségi támogatási koncepció (KTK), az egységes programozási dokumentumok (EPD) és az operatív programok finanszírozási terveiben szerepelnek technikai támogatás címén (az 1260/1999/EK rendelet 17. cikke (2) bekezdésének e) pontjában, 18. cikke (2) bekezdésének b) pontjában és 19. cikke (3) bekezdésének b) pontjában említett támogatások előkészítéséhez, felügyeletéhez és értékeléséhez szükséges előirányzatok).

3.1.3. A felelős személyek meghatározása

Minden egyes irányító hatóság kijelöli a tájékoztatásért és a nyilvánosságért felelős egy vagy több személyt. Az irányító hatóságok tájékoztatják a Közösséget a kijelölt személyekről.

3.1.4. Elszámolási kötelezettség

Az 1260/1999/EK rendelet 34. cikke (2) bekezdésben említett éves megbeszélésen az irányító hatóság tájékoztatja a Bizottságot e rendelet végrehajtásáról.

3.2. A tájékoztatásra és a nyilvánosságra vonatkozó intézkedések tartalma és stratégiája

A végrehajtandó intézkedéseknek a 2. pontban foglalt célokat kell megvalósítaniuk. Ezek:

- a lehetséges és végső kedvezményezettek számára az átláthatóság biztosítása,

- a közvélemény tájékoztatása.

3.2.1. Az átláthatóság biztosítása a lehetséges és végső kedvezményezettek és a 2.1. pontban említett csoportok számára

3.2.1.1. Az egyes támogatásokra kijelölt irányító hatóság különösen a következőket biztosítja:

- a támogatások tartalmának nyilvánossá tétele az érintett strukturális alapok megjelölésével, e dokumentumok terjesztése és az érdekelt kérelmezők rendelkezésére bocsátása,

- megfelelő jelentés a támogatások folyamatáról a programozás teljes időszaka alatt,

- a strukturális alapok által nyújtott támogatások – amelyeket adott esetben a kérdéses támogatás technikai támogatásának előirányzatai finanszíroznak – irányítására, felügyeletére és értékelésére vonatkozó tájékoztatási cselekvések megvalósítása.

Az irányító hatóságok mindent megtesznek annak biztosítása érdekében, hogy a tájékoztatást és a nyilvánosságot szolgáló anyagok egységes formában jelenjenek meg a (6) pontban leírt tájékoztató és nyilvánosságot biztosító eszközökre vonatkozó szabályoknak megfelelően. Ebben az összefüggésben kívánatos lenne az egyes alapok feladatainak következő módon történő leírása:

ERFA: | "A régiók és a legkedvezőtlenebb adottságú térségek fejlődési szintje, illetve életszínvonala közötti különbségek csökkentésének elősegítése.A Közösség fő regionális aránytalanságainak megszüntetése a fejlődésben lemaradt régiók fejlesztése és a strukturális alkalmazkodásuk elősegítése, valamint a régiók gazdasági és társadalmi szerkezetváltásában való részvétel által." |

ESZA: | "A foglalkoztatás elősegítése a foglalkoztathatóság, a vállalkozói szellem, az alkalmazkodási képesség és az esélyegyenlőség fejlesztésével, valamint a humán erőforrásokba történő befektetésekkel." |

EMOGA: | "A multifunkcionális mezőgazdaság és a vidékfejlesztés közötti kapcsolat fenntartása.A mezőgazdaság, – amely a vidéki térségek elsőrendű tevékenysége – versenyképességének megerősítése és javítása.A vidéki térségeken folytatott tevékenységek diverzifikációjának biztosítása.A vidéki térségeken a népesség megtartásának elősegítése.A környezet, a táj és a vidéki örökség megőrzése és javítása." |

HOPE: | "A tengeri erőforrások és a hasznosításuk közötti tartósan fenntartható egyensúly elérésének elősegítése.A halászati struktúrák modernizálása az iparág jövőjének biztosítása érdekében.A dinamikus és versenyképes halászat fenntartása és a halászattól függő térségek fellendítésének segítése.A halászati termékek forgalmazásának és hasznosításának javítása." |

3.2.1.2. A valamely támogatás megvalósítására kijelölt irányító hatóság biztosítja az információk terjesztésére alkalmas rendszer létrehozását, amelynek az a rendeltetése, hogy biztosítsa a különböző partnerek és a lehetséges kedvezményezettek, és különösen a kis- és középvállalkozások számára az átláthatóságot.

Ezek az információk magukban foglalják az alkalmazandó közigazgatási eljárás világos leírását, a pályázatkezelési rendszer leírását, a kiválasztás és az értékelési mechanizmus során használatos feltételekre vonatkozó információt, valamint országos, regionális vagy helyi szinten azokat a neveket vagy elérési helyeket, akik, illetve amelyek felvilágosítást tudnak adni a támogatás működéséről és jogosultsági feltételeiről.

A helyi potenciál fejlesztése, a vállalkozásokat segítő köztámogatások és globális támogatások érdekében hozott intézkedések esetében ezeket az információkat elsősorban a közvetítő szervezeteken és a vállalkozások szakmai szervezetein keresztül kell átadni.

3.2.1.3. Az irányító hatóság az információk terjesztésére alkalmas rendszert hoz létre az oktatásra, foglalkoztatásra és az emberi erőforrások fejlesztésére vonatkozó programok lehetséges kedvezményezettjei részére. Ennek érdekében biztosítja az együttműködést a szakképzési szervezetek, a foglalkoztató intézmények, a vállalkozások és vállalkozások társulásai, az oktatási központok és a nem kormányzati szervezetek között.

3.2.2. A közvélemény tájékoztatása

3.2.2.1. Annak érdekében, hogy a társadalmat jobban tájékoztassák arról a szerepről, amelyet az Európai Unió játszott az adott támogatás és annak eredményei érdekében, a kijelölt irányító szerv a legmegfelelőbb módon tájékoztatja a sajtót az Unió által társfinanszírozott strukturális támogatásról. Ezekben az információkban kiegyensúlyozottan kell feltüntetni az Unió részvételét és az üzeneteknek közvetíteniük kell az egyes alapok feladatait az adott támogatások sajátos prioritásainak megjelölésével, a 3.2.1.1. pontnak megfelelően.

A támogatások Bizottság általi elfogadását követő elindításának és a végrehajtásuk fő szakaszainak szerepelniük kell az országos és regionális sajtónak (írott sajtó, rádió és televízió) szóló tájékoztatásokban; e célra különösen használhatók sajtóközlemények, cikkek, valamint mellékletek a legmegfelelőbb újságokban és helyszíni látogatások. Egyéb tájékoztatási és kommunikációs eszközök is felhasználhatók, mint például weboldalak, valamint sikeres projektekről és a legjobb gyakorlaton alapuló pályázatokról szóló publikációk.

Ha hirdetések közzétételére kerül sor, például rövid sajtóközlemény vagy tájékoztató közlemény formájában, pontosan meg kell jelölni az Európai Unió részvételét.

Megfelelő együttműködést kell biztosítani a Bizottság képviseleti irodájával az érintett tagállamban.

3.2.2.2. A közvéleménynek szóló tájékoztatásra és nyilvánosságra vonatkozó intézkedések magukban foglalják a következőket:

- olyan infrastrukturális beruházások esetében, amelyek teljes költsége meghaladja az 500000 EUR összeget a HOPE által társfinanszírozott műveleteknél és 3 millió EUR összeget minden más műveletnél:

- a helyszínen felállított hirdetőtáblák,

- a 6. pontnak megfelelően állandó emléktáblák elhelyezése a nyilvánosság előtt nyitva álló infrastruktúrális létesítményeken,

- társfinanszírozott képzési és foglalkoztatási intézkedések esetén,

- a képzési tevékenységek kedvezményezettjeinek tájékoztatása arról, hogy az Európai Unió által társfinanszírozott képzésben vesznek részt,

- tájékoztatási tevékenységek az Európai Unió szerepéről a szakképzésnek, a foglalkoztatásnak és a humán erőforrások fejlesztésének a finanszírozásában,

- vállalkozások beruházásai, helyi potenciált fejlesztő intézkedések és minden egyéb, közösségi pénzügyi támogatásban részesülő tevékenység esetén:

- a 6. pontban leírt módozatok valamelyikének megfelelően a kedvezményezettek tájékoztatása az Európai Unió által társfinanszírozott intézkedésben való részvételükről.

4. A támogatásfelügyeleti bizottságok munkája

4.1. A támogatásfelügyeleti bizottságok megfelelő tájékoztatást biztosítanak a munkájukról. E célból, amennyire csak lehetséges, folyamatosan tájékoztatják a sajtót a rájuk bízott támogatások előrehaladásáról. A sajtókapcsolatokért az elnök felelős. A Bizottság képviselői szintén részt vesznek a sajtóval fenntartott kapcsolatokban.

A támogatásfelügyeleti bizottság üléseivel kapcsolatos jelentős események, mint például magas szintű találkozók vagy megnyitók alkalmával megfelelő intézkedéseket kell hozni. Ezekről az intézkedésekről tájékoztatni kell a Bizottságot és a tagállamokban lévő képviseleti irodáit.

4.2. A támogatásfelügyeleti bizottság megvitatja az 1260/1999/EK rendelet 37. cikkében említett éves végrehajtási jelentést, amelynek a rendelet 35. cikke értelmében tartalmaznia kell egy, a tájékoztatásra és a nyilvánosságra vonatkozó fejezetet. A tájékoztatásra és a nyilvánosságra vonatkozóan megtett intézkedések hatékonyságára és minőségére vonatkozó tájékoztatást és megfelelő bizonyítékot – mint például fényképek – az irányító szerv a támogatásfelügyeleti bizottság rendelkezésére bocsátja.

Az 1260/1999/EK rendelet 46. cikkének megfelelően a tagállamok megküldenek a Bizottságnak minden olyan tájékoztatást, amely szükséges lehet a rendelet 45. cikke szerinti éves jelentés elkészítéséhez.

Ennek a tájékoztatásnak lehetővé kell tennie a Bizottság részére, hogy megbizonyosodjon a rendelet rendelkezéseinek a betartásáról

5. Partnerség és tapasztalatcsere

Az irányító hatóságoknak jogukban áll további intézkedéseket tenni, különösen a strukturális alapok keretében folytatott politika helyes megvalósításához hozzájáruló kezdeményezéseket.

E hatóságok kötelesek tájékoztatni a Bizottságot azokról a kezdeményezésekről, amelyeket annak érdekében hoztak, hogy a Bizottság megfelelően vehessen részt a megvalósításban.

E rendelet végrehajtásának a megkönnyítése érdekében a Bizottság szükség szerint technikai segítséget nyújt. A partnerség szellemében és a kölcsönös érdekek alapján a Bizottság az illetékes hatóságok rendelkezésére bocsátja szakértelmét és anyagát. Támogatja az 1260/1999/EK rendelet 46. cikke megvalósítására vonatkozó tapasztalatcserét és elősegíti a tájékoztatásért felelősök között informális hálózat kialakítását. E célból kívánatos lenne, ha valamennyi tagállam minden vonatkozásában kijelölne egy nemzeti koordinátort.

6. A tájékoztatás és a nyilvánosság szakmai eszközeinek szabályai

A valamely strukturális alap által társfinanszírozott intézkedés átláthatóságának biztosítása érdekében a megfelelő irányító hatóság felelős a következő, tájékoztatásra és nyilvánosságra vonatkozó intézkedések tiszteletben tartásáért:

6.1. Hirdetőtáblák

Hirdetőtáblákat a társfinanszírozott infrastrukturális beruházásokban szereplő, a 3.2.2.2. pontban említett összegeket meghaladó költségű projektek helyszínén állítanak fel. Ezeken a hirdetőtáblákon fenn kell tartani egy felületet az Európai Unió hozzájárulásának jelzésére.

A hirdetőtáblák méretének összhangban kell lennie a beruházás nagyságával.

A közösségi közreműködés számára fenntartott hirdetőtábla-résznek a következő feltételeknek kell megfelelnie:

- a hirdetőtábla teljes felületének legalább 25 %-át kell elfoglalnia

- a következőképpen kell tartalmaznia a szabványos közösségi jelképet és a következő szöveget:

+++++ TIFF +++++

- a jelképet a hatályos szabványoknak megfelelően kell feltüntetni,

- az Európai Unió által nyújtott pénzügyi támogatás jelzésére használt betűknek legalább ugyanolyan méretűeknek kell lenniük, mint amelyeket a nemzeti jelzésre használnak, de a betűstílus lehet eltérő,

- fel lehet tüntetni az érintett alapot.

Ha az illetékes hatóságok nem állítanak a projekt finanszírozásában való részvételüket közzétevő hirdetőtáblát, akkor az Európai Unió által nyújtott támogatást külön hirdetőtáblán kell megjeleníteni. Ilyen esetekben a fenti rendelkezéseket analógia alapján kell alkalmazni.

A hirdetőtáblákat legkésőbb hat hónappal a tevékenység elvégzését követően kell eltávolítani és helyére a 6.2. pont szerinti emlékeztető táblát helyezni.

6.2. Emléktábla

A mindenki számára hozzáférhető helyeken emléktáblákat kell elhelyezni (kongresszusi központok, repülőterek, állomások, stb.), amelyek feltüntetik a strukturális alap által társfinanszírozott projekteket. A Közösség jelképe mellett ezeknek a tábláknak utalniuk kell a Közösség által nyújtott támogatásra és esetleg az érintett alapra is.

A kereskedelmi épületekben végzett fizikai beruházások esetén az emlékeztető táblákat egy évre kell felállítani.

Ha egy illetékes hatóság vagy végső kedvezményezett úgy határoz, hogy hirdető- vagy emlékeztető táblát állít fel, tájékoztatókat tesz közzé vagy egyéb tájékoztatási eszközhöz folyamodik olyan projektekre vonatkozóan, amelyek teljes költsége nem éri el az 500000 eurót a HOPE által társfinanszírozott tevékenység esetében vagy a 3 millió eurót minden más tevékenység esetében, a Közösség által nyújtott támogatást akkor is fel kell tüntetni.

6.3. Plakátok

Annak érdekében, hogy megtörténjen a kedvezményezettek és a társadalom tájékoztatása az Európai Unió szerepéről a humánerőforrás-fejlesztésben, a szakképzésben és a foglalkoztatásban, vállalkozásokban történő beruházásokban és a vidékfejlesztésben, az irányító hatóságok plakátokat helyeznek el az Európai Unió és esetleg az érintett alap által nyújtott támogatásról a strukturális alapok által finanszírozott tevékenységeket megvalósító vagy e tevékenységek kedvezményezettjeinek minősülő szervezeteknél (munkaügyi hivatalok, szakképzési központok, kereskedelmi és iparkamarák, mezőgazdasági kamarák, vidékfejlesztési ügynökségek, stb.)

6.4. A kedvezményezettek értesítése

Az illetékes hatóságok által a támogatás megítéléséről a kedvezményezettek részére küldött értesítés tartalmazza azt a tényt, hogy az Európai Unió társfinanszírozó, és esetleg jelzi az érintett közösségi eszköztől származó támogatás százalékos arányát.

6.5. Tájékoztató és kommunikációs anyag

6.5.1. A strukturális alapok által társfinanszírozott támogatásokra vonatkozó kiadványok (füzetek, prospektusok, hírlevelek) egyértelmű jelzést tartalmaznak címoldalukon az Európai Unió és esetleg az érintett alap részvételére vonatkozóan, valamint a Közösség jelképét, amennyiben a nemzeti és a regionális jelkép szerepel azokon.

A publikációk tartalmazzák az érintettek tájékoztatásáért felelős szervezet adatait, valamint az adott támogatás végrehajtására kijelölt irányító hatóságot.

6.5.2. Az elektronikus úton (weboldal, adatbázis lehetséges felhasználók számára) közölt anyagokra vagy az audio-vizuális anyagokra a fent közölt elveket analógia alapján kell alkalmazni. A kommunikációs cselekvési terv kidolgozásának keretében figyelemmel kell lenni az új technológiákra, amelyek lehetővé teszik az információ gyors és hatékony terjesztését és megkönnyítik a nyilvánossággal folytatott párbeszédet.

A strukturális alapok weboldalainak

- jelezniük kell az Európai Unió által nyújtott támogatást és esetleg az érintett alap által nyújtott támogatást legalább a honlapon,

- hivatkozást kell (hyperlink) tartalmazniuk a Bizottság egyéb, strukturális alapokra vonatkozó weboldalaira.

6.6. Tájékoztató események

A strukturális alapok által társfinanszírozott támogatásokhoz kapcsolódó információs eseményeken (konferenciák, szemináriumok, vásárok és kiállítások, versenyek) a szervezőknek jelezniük kell a Közösség hozzájárulását e támogatásokhoz a konferenciatermekben az európai zászló elhelyezésével, a dokumentumokon pedig a Közösség emblémájának feltüntetésével.

A tagállamokban működő bizottsági képviseleti irodák szükség szerint segítenek az ilyen események előkészítésében és lebonyolításában.

--------------------------------------------------